
ועדת העבודה, הרווחה והבריאות
13/07/2015

הכנסת העשרים
מושב ראשון
<פרוטוקול מס' 31>
מישיבת ועדת העבודה, הרווחה והבריאות
יום שני, כ"ו בתמוז התשע"ה (13 ביולי 2015), שעה 13:30
<סדר היום:>
<הצעת חוק חניה לנכים (תיקון מס' 6) (חניה באזור המיועד לפריקה ולטעינה), התשע"ד-2014>
נכחו:

<חברי הוועדה:> 
אלי אלאלוף – היו"ר
ענת ברקו

חברי הכנסת:

קארין אלהרר
מיקי רוזנטל
<מוזמנים:> 
	מירי מאיר שטטמן
	–
	מפקחת ארצית, משרד הרווחה והשירותים החברתיים

	חוה ראובני
	–
	סגנית בכירה ליועצת המשפטית, משרד התחבורה  והבטיחות בדרכים

	חיים אמיגה
	–
	ע' יועמ"ש, המשרד לביטחון פנים

	אסנת ברוקנטל
	–
	תובעת באגף התנועה, משטרת ישראל, המשרד לביטחון פנים

	יפעת רווה
	–
	עו"ד במח' ייעוץ וחקיקה, משרד המשפטים

	שחר פרלמוטר
	–
	עו"ד בלשכה המשפטית, משרד הפנים

	יוסף בנישתי
	–
	כלכלן במינהל השלטון המקומי, משרד הפנים

	שמואל שפט
	–
	ראש צוות חקיקה בע. ירושלים, המרכז לשלטון מקומי


	מידד גיסין
	–
	יו"ר, צב"י – צרכני בריאות ישראל

	ירון לוי
	–
	מנכ"ל, מטה הפעולה של הנכים בישראל

	קובי כהן
	–
	יושב-ראש, ארגון הפעולה של הנכים

	ששון עוזר
	–
	מנכ"ל, עמותת ארגון נכים


	משה בר
	–
	יו"ר, נכים למען נכים

	דורון יהודה
	–
	ארגון נכי הפוליו

	זיו מגור
	–
	עו"ד, מנהל האגף לקידום זכויות, מגור

	עו"ד רות פרמינגר
	–
	ארגון נפגעי פעולות איבה


<ייעוץ משפטי: >
יעל סלאנט
<מנהלת הוועדה:>
וילמה מאור
<רישום פרלמנטרי:>
אסתר מימון
<הצעת חוק חניה לנכים (תיקון מס' 6) (חניה באזור המיועד לפריקה ולטעינה), התשע"ד-2014>
<היו"ר אלי אלאלוף:>
ברשותכם, אני פותח את הישיבה. הישיבה בנושא של חניה לנכים במקומות חניה באזורי פריקה. התאריך 13 ביולי 2015, כ"ו בתמוז התשע"ה, השעה 13:45. ברשותכם ניתן את רשות הדיבור הראשונה לקארין אלהרר ואחר-כך לחברים שנמצאים אתנו.

<קארין אלהרר:>
תודה רבה, אדוני היושב-ראש, אני שוב מודה לאדוני על המחויבות שלו לחקיקה, שהיא חקיקה חברתית, שנועדה לסייע לאוכלוסייה שבדרך כלל היא בשוליים והיא מופלית. 

הצעת החוק הזאת באה לתת מענה למחסור קיים ומתמשך במקומות חניה שמסומנים לאנשים שמחזיקים בתו נכה. 
יש דיון מאוד משמעותי שעתיד להתקיים בשבועות הקרובים ביחד עם השלטון המקומי ועם גורמי אכיפה בנושא הזה. זה עבר בקריאה הראשונה בכנסת הקודמת ועבר החלטה של ועדת השרים, זה עבר דין רציפות. התפקיד שלנו היום, בזכות אדוני, לאשר את אותה החלטת ועדת שרים ולקדם חקיקה בנושא. 
אני לא רוצה לגזול מזמנם של כולם רק לומר במשפט, מדובר בהצעת חוק שאמורה לתת מענה לצורך קריטי, הוא צורך שנוגע ליכולת של אדם עם מוגבלות להתנייד. זה נשמע מאוד פומפוזי, מאוד גדול, אבל זו אמת לאמיתה. אנשים הרבה פעמים יוצאים מהבית ולא מסוגלים להגיע למחוז חפצם, ולו מהסיבה שאין להם איפה להעמיד את האוטו, הם לא יכולים להשתמש בתחבורה ציבורית הרבה פעמים, לא במוניות, גם אוטובוסים לצערי זה משהו שלא נחלתם של הכלל, אוטובוסים נגישים, בטח לא כשאנחנו מדברים על אוטובוסים בין-עירוניים, בעירוני זה קיים בצורה פחות טובה ממה שהיינו רוצים. אני מבקשת מהוועדה שאני לא חברה בה, אני אורחת, להצביע ולאשר.
<היו"ר אלי אלאלוף:>
 את תמיד רצויה.
<קארין אלהרר:>
תודה רבה.

<מיקי רוזנטל:>
את יכולה להצביע, אבל במקום מישהו מחבריך ביש עתיד.
<קארין אלהרר:>
במקום מאיר כהן, בסדר. תודה, אדוני.

<היו"ר אלי אלאלוף:>
תודה. אמרו לי שכדי לקצר את הדיון הכול-כך חשוב לשאול: מי מתנגד? אם אין התנגדות, בואו נאשר.

<מידד גיסין:>
יש לי הערה קטנה.
<היו"ר אלי אלאלוף:>
רק התנגדות, חברים.  נעביר חזרה הודעה למליאה. זה רק להביא הודעה. אתה מתנגד?
<שמואל שפט:>
אני עורך-דין מעיריית ירושלים אני גם מייצג את מרכז השלטון המקומי במקרה הזה, גם כפיר כהן, והיינו בקשר עם קארין אלהרר בכל הנושא הזה. אנחנו אמורים להיפגש גם בינינו וגם אתה בתקופה הקרובה כדי לקדם את העניין הזה. עם זאת, אנחנו רוצים להבהיר שהמתווה שמצוין כרגע לא מקובל, ואנחנו פועלים למצוא מתווה חלופי.
<היו"ר אלי אלאלוף:>
טוב. מידד גיסין, בבקשה.

<מידד גיסין:>
לשם הגילוי הנאות יש לי תו נכה, יש לי 91% נכות לצמיתות ויש לי אפילו מקום חניה ליד הבית, מקום חניה לנכה.
<מיקי רוזנטל:>
ב-91% יש תו. לפי החוק זה מעל 75%.
<מידד גיסין:>
אני תומך בכל מילה בתיקון שהוצע פה, חוץ מזה שנותנים שיקול דעת לפקחים מעל 25 דקות. 

<קארין אלהרר:>
ההצעה פה לא מדברת על 25 דקות.
<מידד גיסין:>
זה מה שכתוב בדברי ההסבר.

<יעל סלאנט:>
- - - מ-10:00 בבוקר ועד 06:00 בבוקר למחרת.
<יפעת רווה:>
דברי ההסבר מזכירים איזה פסק דין שניתן, זו לא ההצעה.

<מידד גיסין:>
אם כך, אני תומך.

<היו"ר אלי אלאלוף:>
בבקשה, חברת הכנסת ענת ברקו.

<ענת ברקו:>
אני רוצה לברך את חברת הכנסת אלהרר ואת העמיתים שלי, את חבר הכנסת מיקי, חבר הכנסת מיקי רוזנטל - - -
<מיקי רוזנטל:>
לך אני מרשה לקרוא לי "מיקי".

<ענת ברקו:>
לא. הוא עו"ד, היא קארין, אז אנחנו מאזנים את העסק.

<היו"ר אלי אלאלוף:>
ד"ר ענת.

<ענת ברקו:>
אם יש בחוק הזה להקל במשהו על סבלם של הנכים, עשינו משהו טוב וזה הדבר הנכון.

<היו"ר אלי אלאלוף:>
חבר הכנסת רוזנטל.
<מיקי רוזנטל:>
צריך אומץ ציבורי לעשות מה שעשתה ועדת גורן בנושא הנכים ולהחליט. יש במדינת ישראל הרבה יותר מדי אישורים לנכים והרבה פחות מדי חניות לנכים. אדוני, אני מקווה שניקח את הדבר הזה ונסדיר אותו פעם אחת, כי באמת יש אנשים שיש להם מצוקה ויש כאלה שיש להם פחות מצוקה, אני לא רוצה להגיד שאין להם מצוקה. צריך לעשות החלטה וצריך לקחת את העניין הזה באומץ ולעשות מעשה.

אדוני, אני אשמח מאוד אם תרצה להוביל את זה, כי באמת יש מצוקה אמיתית בחניות, יש יותר מדי אנשים שיש להם תווים, ואין דיפרנציאציה בין התווים וכו' וכו'. וצריך לעשות בעניין הזה סדר, כי לא לזה התכוון המחוקק כשהוא רצה להבטיח מקומות חניה לנכים. יש הפקרות בעניין הזה ולמשרד התחבורה אין אומץ וצריך לעשות מעשה.
<קריאה:>
ועדת הכלכלה.

<מיקי רוזנטל:>
אני לא בטוח. הנה, עובדה, אנחנו דנים בזה פה. 

<היו"ר אלי אלאלוף:>
דורון יהודה.

<דורון יהודה:>
ארגון נכי הפוליו, זה כבר אומר שאני מארגוני הנכים. קודם כול, אני מברך את קארין על ההצעה שנמצאת פה, ואני חושב שכולנו מברכים על כך. אני גם רוצה לומר שמה שמיקי אמר כרגע, הוא צודק במאה אחוז. נוצר מצב שנכים שיש להם בעיות מוטוריות לא מוצאים מקומות חניה בגלל ריבוי תווי החניה שניתנים, גם לאלה שלא מגיע, אבל נותנים בשיטתיות ושמענו על זה בתקשורת. הנתינה של משולשים לאנשים שבכלל לא נכים. לכן צריך לקיים דיון בנושא הזה. לא היום, אבל לקיים דיון בנושא הזה.

<היו"ר אלי אלאלוף:>
עוד הערה היתה פה.
<חוה ראובני:>
אני עורכת-דין מהלשכה המשפטית של משרד התחבורה. אני מודעת לסוגיות האלה של התווים, היתר והזכויות הצמודות, הסוגים השונים והכמויות, אבל לא זה כרגע על סדר-היום. יש שם בעיות קשות מאוד לפתרון.
לגופה של ההצעה שמונחת על השולחן, הממשלה, כפי שהיה בוועדת השרים, תומכת ברציפות. עם זאת, כפי שעלה בדיונים אחרי הקריאה הראשונה ואחרי שכבר פורסם הנוסח הכחול, הנוסח הזה לא נותן מענה טוב לבעיה. יש לנו רצון למצוא דרך לתת שימוש כפול לפחות בחלק ממקומות הפריקה והטעינה. במקומות שזה אפשרי, לתת שימוש כפול. כשזה בא בפריקה ובטעינה לתת לזה שימוש כחניות נכים. עם זאת, צריך למצוא את האיזון, אחרת אם המקום דרוש לפריקה וטעינה ורכב נכה חונה שם, התוצאה היא שלא הנכה מפריע לתנועה, אלא המשאית הפורקת וטוענת, ונתתי בדיונים בכנסת הקודמת דוגמאות ואני אחזור על הדוגמה של אזור שוק מחנה יהודה בירושלים, יש שם פריקה וטעינה 24 שעות ביממה, אין שם מקום לסיכה מבחינת הצפיפות של התנועה וצרות הנתיבים ואוטובוסים ומשאיות חולפים שם, לכן צריך למצוא הסדר גמיש. ישבנו עם חברת הכנסת אלהרר אחרי הקריאה הראשונה, עבדנו על איזה מתווה, זה לא הושלם, היו כיוונים לפתרון, והמחשבה שצריך להמשיך בדרך הזאת, בעבודה משותפת להגיע לפתרון שיאפשר את החלוקה האופטימלית של המשאב המוגבל הזה.
<היו"ר אלי אלאלוף:>
מותר לי להציע בשליפה? אי-אפשר בכמה מקומות חריגים לציין שלא ניתן שיחנו גם לנכים?

<קארין אלהרר:>
זאת היתה המטרה, אדוני.

<חוה ראובני:>
זאת המחשבה.
<מיקי רוזנטל:>
אם יש מקום כמו שוק, שם אסור לחנות גם לנכים, אבל זה צריך להיות החריג, לא הכלל.
<דורון יהודה:>
יש ריבוי של פריקה וטעינה בהרבה מקומות, שמים שם במתכוון ונכים לא יכולים לעמוד בשום מקום.

<קארין אלהרר:>
אם לסכם, אדוני, ההצעה היא הצעה ראשונית. כפי שנאמר כאן אני התחייבתי בפני הגורמים הרלוונטיים, לא לקדם את ההצעה עד שלא נשב ולא נמצא פתרון, שלא יהיה פתרון נכון ומוסכם על הצדדים.

<היו"ר אלי אלאלוף:>
חברת הכנסת קארין אלהרר מחליפה את מאיר כהן.
<מיקי רוזנטל:>
אני מחליף או את מיכל או את איציק.
<היו"ר אלי אלאלוף:>
אנחנו מצביעים. מי בעד להעביר?
הצבעה

בעד – פה אחד
הצעת חוק חניה לנכים (תיקון מס' 6) (חניה באזור המיועד לפריקה ולטעינה), התשע"ד-2014, אושרה.

<היו"ר אלי אלאלוף:>
תודה לכם, הישיבה נעולה.
<הישיבה ננעלה בשעה 13:56.>

